登州海市
作者：蘇軾
朝代：宋

paragraphs: 東方雲海空復空，羣仙出沒空明中。
蕩摇浮世生萬象，豈有貝闕藏珠宮。
心知所見皆幻影，敢以耳目煩神功。
歲寒水冷天地閉，爲我起蟄鞭魚龍。
重樓翠阜出霜曉，異事驚倒百歲翁。
人間所得容力取，世外無物誰爲雄。
率然有請不我拒，信我人厄非天窮。
潮陽太守南遷歸，喜見石廩堆祝融。
自言正直動山鬼，豈知造物哀龍鍾。
伸眉一笑豈易得，神之報汝亦已豐。
斜陽萬里孤鳥沒，但見碧海磨青銅。
新詩綺語亦安用，相與變滅隨東風。